Það var draumafæri í dag , og fer nú að færast fjör í leikinn . Í bili tekur því þó ekki að minnast á yngstu tryppin , enda eru þau mest æfð innivið ennþá . Get ekki stillt mig um að minnast á tvær rauðar frænkur , Þóroddsdótturina Eldingu og Þyrnisdótturina Dís . Elding er að verða stórflott ( þetta orð notaði afi minn Bjarni á Laugarvatni um Ljósbrá frá Hruna á LM 1966 ! ) , frjáls og fönguleg á töltinu , höfuð í lóð – brokkar svo og skeiðar af miklu öryggi . Dís er alltaf að batna , ég hef ekki séð hana tölta svo vel fyrr , algjörlega tárhreint og dillandi mjúkt . Mínir klárar voru eftir vonum , að minnsta kosti fer vel um mig á þeim . Teymi að vanda með mér og hreyfði þannig samtals 9 í dag . Ég styrkist alltaf í bakinu og hef ekki verið betri um langa hríð – kannski ekki síðan ég greindist fyrst með brjósklos sumarið sem ég varð 16 ára – það eru um 40 ár síðan það var ! Snæbjörn í Efstadal kom við í dag og segir góðar fréttir af folum sínum , sem verið er að temja á Ingólfshvoli . Þeir eru undan og út af Von frá Laugarvatni , sem við seldum honum á sínum tíma . Einkum er vel látið af brúnblesóttum fola undan Hróðri frá Refsstöðum , sem ég veit að er fallegur . Langar til að skoða hann betur við tækifæri .